Tarmo Pihlap

Tarmo Pihlap (21. aprill 1952 – 3. august 1999) oli eesti poplaulja.

Elukäik
Haridus
Tarmo Pihlap õppis Heino Elleri nimelises Tartu Muusikakoolis viiulit. Tema õpetaja oli Mart-Olav Nikluse ema Elfriede Niklus, kes iseloomustas oma õpilast kui "last, kelle sõrmedes hiilgab kuld". Pärast seda, kui Pihlap oli kooli kehalise kasvatuse tunnis kaugust hüpates murdnud käeluu, pidi ta viiuliõpingutest loobuma, kuna parem käsi ei paindunud enam piisavalt. Ta õppis aastatel 1970–1972 Tallinna Muusikakoolis löökpille. 1986. aastal lõpetas ta kooli poplauljana. Samal aastal asus ta õppima klassikalist laulu Tallinna Konservatooriumis, ent lahkus sealt enne esimese semestri lõppu.

Muusikaline tegevus
Huvi laulmise ja kitarrimängu vastu tekkis Tarmol ansambli The Beatles muusikat kuulates. Ta mängis pikemat aega ansamblites Varjud, Jüngrid, Melodica, Vana Toomas, Fix, Palderjan. 1980. aastate lõpul musitseeris ta lühikest aega ansamblis Kodurand. Muusikutest kolleegide hinnangul oli Tarmo Pihlap Eesti parim joodeldaja. Ta laulis 1987.–1991. aasta laulva revolutsiooni ühe tunnuslaulu "Ärgake, Baltimaad" salvestises eestikeelset osa. Vajadusel laulis Pihlap ka tausta. Aeg-ajalt juhtis ta muusikateemalisi raadio- ja telesaateid, näiteks ETV saatesarja "Tarmo album" (1993–1995, vähemalt 34 saadet). Tuntud lauljatest olid tema eeskujud sõber Artur Rinne (Pihlapit on nimetatud Artur Rinne mantlipärijaks) ja Tom Jones, samuti meeldis talle Voldemar Kuslap.

Haigus ja surm
Tarmo Pihlap põdes diabeeti ning suri 3. augustil 1999 kell 8:25 Mustamäe haiglas diabeetilise ketoatsidoosi tagajärjel, kuna oli magama jäämise tõttu unustanud insuliinisüsti teha.
Looming
Albumid
 1981 "Tarmo Pihlap (1981)" (Meloodia, 7" LP)
 1985 "Tarmo Pihlap (1985)" (Meloodia, 7" LP)
 1993 "Tarmo Pihlap (1993)" (Arlim, MC)
 1994 "Sillad" (Valindo, CD, MC)
 1995 "Valged roosid" (Valindo, MC)
 1997 "Aeg kaob, rõõmud jäävad" Kutse tantsule nr 5 (Aidem Pot, CD, MC)
 1998 "Jõhvikad" (Hitivabrik, CD, MC)
 1999 "Valged roosid" (Hitivabrik, CD)
 2000 "Tarmo Pihlap - 70 parimat laulu" Eesti kullafond (Hitivabrik, 3CD, 2MC) 
 2001 "Parimad" (Records 2000, CD)
 2008 "Classics" (Records 2000, CD)

 Esinemisi 
 Kirovi-nimelise kalurikolhoosi ühe osakonna klubi Viinistul
 Estonia kontserdisaal, Tarmo Pihlapi 40. sünnipäeva kontsert "Ei tea, miks aeg kaob käest".

Isiklikku
Abielust Evi Pihlapiga (neiupõlvenimega Kull) sündis kaks last, tütred Carolin ja Mariann; abikaasa õde on Elle Kull. Tarmo Pihlapi vend on Priit Pihlap. Tarmo Pihlapi viimane elukaaslane oli Kaja Aaliste.

Kulliga abiellus Pihlap 19. juulil 1976. Nad olid tutvunud umbes viis aastat varem. Evi sõnul läksid nad lahku Tarmo alkoholiga liialdamise tõttu. Pärast lahkuminekut kolis Tarmo Faehlmanni tänavalt ära. Nad jäid aga Eviga elu lõpuni headeks sõpradeks, kohtudes viimast korda 1999. aasta suvel Evi kodus. Kaks päeva enne Tarmo surma, 1. augustil 1999 rääkisid nad Eviga viimast korda telefonis, Evile jäi kahtlane tunne, ning õhtul enne Tarmo surma helistas ta Tarmo emale, paludes tal teda vaatama minna.

Oma surma ajal elas Tarmo Ilmarise tänaval.

Tarmole meeldis selle üle, et teda sõjaväkke ei võetud, nalja visata, öeldes, et ta ei saanud parema käe piiratud tõusmise tõttu ohvitseridele kulpi lüüa.

Tarmole meeldis elada maal ja käia kalastamas. Evi sõnul polnud Tarmo kunagi uhke, edev, naistemees ega käitunud kuulsusena. Tarmo imetles lauljaid, keda pidas endast paremaks ning hindas klassikalist lauluharidust ja selle omandanud lauljaid. Jaak Joala kohta ütles Tarmo: "Jaška on puutumatu ja kõrgel, siis tuleb tükk tühja maad ja alles seejärel tulevad kõik ülejäänud, mina kaasa arvatud."

Mälestuse jäädvustamine
 1999. aasta augusti lõpus korraldasid Tarmo Pihlapi sõbrad tema auks mälestuskontserdi Tallinnas Rocca al Mare kaubanduskeskuse parklas.
 2022. aastal tähistatakse Tarmo Pihlapi 70. sünniaastapäeva galakontsertidega "Tarmo Pihlap 70 – "Valgeid roose"". Tema loodud ja lauldud laule esitavad Koit Toome, Priit Pihlap, Margus Kappel, Meelis Punder, Viktor Vassiljev, Kalle Sepp, Jan Uuspõld, Evald Raidma ja Dagmar Oja.

Telesaated temast ja tema loomingust
 "Laulab Tarmo Pihlap" (ETV, 05.12.1981)
 "Sügismõtteid". Tarmo Pihlap ja Urmas Ott (ETV, 04.12.1983)
 "Estraaditähestik: Tarmo Pihlap" (ETV, 22.05.1988)
 "Igihaljaid meloodiaid: Tarmo Pihlap" (ETV, 1. saade 02.12.1989, 2. saade 11.02.1990, 3. saade 12.06.1990)
 "Duett-duell: Tarmo Pihlap" (ETV, 10.02.1992)
 "Ei tea, miks aeg kaob käest: Tarmo Pihlap 40" (ETV, 1. osa 14.06.1992, 2. osa 24.06.1992)
 "Ahvatlev ettepanek: Tarmo Pihlap" (ETV, 06.01.1993)
 "Carte blanche: Tarmo Pihlap" (ETV, 09.09.1997)
 "Ob-la-di, Ob-la-da: Tarmo Pihlap" (ETV, 25.12.1999)
 "Laulu lugu: Tarmo Pihlap" (ETV, 26.03.2018)
 "Amarillo. Tarmo Pihlapi kustumatud hitid" (ETV, 31.12.2020)

Välislingid

Eesti Ansamblite Andmebaas
Postimees Online Otepää austas laulja Tarmo Pihlapi mälestust
Eesti Ekspress Online Üksildase joodeldaja lahkumine, Jaanus Kulli
Eesti Diabeediliit Laulja lahkumine
Geni Tarmo Pihlapi sugupuu
Einar Ellermaa. Eksabikaasa Evi Pihlap: Tarmo jäi mulle lähedaseks oma viimse hetkeni, Delfi, 27. aprill 2017 

Kategooria:Eesti muusikud
Kategooria:Eesti lauljad
Kategooria:Metsakalmistule maetud
Kategooria:Sündinud 1952
Kategooria:Surnud 1999